Title: คำสั่งคณะกรรมการกิจการโทรคมนาคมแห่งชาติ ที่ 11/2553 เรื่อง ให้ใช้อัตราค่าตอบแทนการเชื่อมต่อโครงข่ายโทรคมนาคมเป็นอัตราอ้างอิง

คำสั่งคณะกรรมการกิจการโทรคมนาคมแห่งชาติ

คำสั่งคณะกรรมการกิจการโทรคมนาคมแห่งชาติ
ที่
๑๑/๒๕๕๓
เรื่อง
ให้ใช้อัตราค่าตอบแทนการเชื่อมต่อโครงข่ายโทรคมนาคมเป็นอัตราอ้างอิง[๑]

ตามที่ได้มีข้อร้องเรียนกรณีการเรียกติดต่อกันระหว่างโครงข่ายโทรคมนาคมยาก
และจำนวนวงจรเชื่อมต่อไม่เพียงพอต่อการรองรับปริมาณทราฟฟิคจนส่งผลกระทบต่อคุณภาพของการให้บริการในโครงข่ายโทรศัพท์เคลื่อนที่
คณะกรรมการกิจการโทรคมนาคมแห่งชาติในฐานะองค์กรกำกับดูแลกิจการโทรคมนาคมเห็นว่าสาเหตุหลักประการหนึ่งเกิดจากผู้ประกอบการโทรศัพท์เคลื่อนที่บางรายยังไม่ยอมเข้าทำสัญญาการเชื่อมต่อโครงข่ายระหว่างกันตามกรอบหลักเกณฑ์ของประกาศคณะกรรมการกิจการโทรคมนาคมแห่งชาติ
ว่าด้วยการใช้และเชื่อมต่อโครงข่ายโทรคมนาคม พ.ศ. ๒๕๔๙
โดยอ้างประเด็นข้อกฎหมายและไม่สามารถตกลงกันในเรื่องของอัตราค่าตอบแทนการเชื่อมต่อโครงข่ายโทรคมนาคม
จนมีการนำข้อพิพาทเข้าสู่กระบวนการระงับข้อพิพาทแล้วจำนวน ๑๔ คดีนับตั้งแต่ปี พ.ศ.
๒๕๔๙ จนถึงปัจจุบัน
ซึ่งคณะกรรมการกิจการโทรคมนาคมแห่งชาติได้มีคำวินิจฉัยชี้ขาดข้อพิพาทไปแล้วหลายคดีและส่วนหนึ่งอยู่ในขั้นตอนมาตรการบังคับให้เป็นไปตามคำวินิจฉัยชี้ขาด
แต่ยังไม่สามารถหาข้อยุติข้อพิพาทเรื่องอัตราค่าตอบแทนการเชื่อมต่อโครงข่ายโทรคมนาคมได้

เพื่อส่งเสริมให้เกิดการแข่งขันโดยเสรีอย่างเป็นธรรมและเพื่อคุ้มครองสิทธิของผู้ใช้บริการในการประชุมของคณะกรรมการกิจการโทรคมนาคมครั้งที่
๘/๒๕๕๓ เมื่อวันศุกร์ที่ ๒ เมษายน ๒๕๕๓
จึงมีมติให้กำหนดมาตรการชั่วคราวเพื่อระงับข้อพิพาทเกี่ยวกับการเจรจาสัญญาเชื่อมต่อโครงข่ายโทรคมนาคม
โดยอาศัยอำนาจตามบทบัญญัติมาตรา ๒๕ และมาตรา ๒๖
แห่งพระราชบัญญัติการประกอบกิจการโทรคมนาคม พ.ศ. ๒๕๔๔ ดังนี้

๑.  เพื่อให้การเจรจาสัญญาเชื่อมต่อโครงข่ายโทรคมนาคมโครงข่ายโทรคมนาคมเป็นไปด้วยความเรียบร้อยและเป็นธรรม
จึงกำหนดอัตราค่าตอบแทนการเชื่อมต่อโครงข่ายโทรคมนาคมมาตรฐาน (Reference
Rate) เป็นการชั่วคราว มีกำหนดระยะเวลาบังคับใช้ ๑ ปี
นับแต่วันที่มีคำสั่งใช้บังคับกับผู้รับใบอนุญาตหรือผู้ประกอบการรายใดที่ไม่สามารถเจรจาตกลงอัตราค่าตอบแทนการเชื่อมต่อโครงข่ายโทรคมนาคมได้ภายในกรอบระยะเวลาที่กำหนดไว้ตามประกาศคณะกรรมการกิจการโทรคมนาคมแห่งชาติ
ว่าด้วยการใช้และเชื่อมต่อโครงข่ายโทรคมนาคม พ.ศ. ๒๕๔๙ โดยกำหนดอัตราค่าตอบแทนการเชื่อมต่อโครงข่ายโทรคมนาคมมาตรฐาน
ดังนี้
๑.๑
อัตราค่าตอบแทนการเชื่อมต่อโครงข่ายโทรคมนาคมสำหรับบริการโทรศัพท์เคลื่อนที่ (Mobile)
มีดังนี้
 บริการ Call Originate
อัตรานาทีละ ๐.๕๐ บาท (ห้าสิบสตางค์)
 บริการ Call Terminate
อัตรานาทีละ ๐.๕๐ บาท (ห้าสิบสตางค์)
 บริการ Call Transit
อัตรานาทีละ ๐.๒๐ บาท (ยี่สิบสตางค์)
๑.๒
อัตราค่าตอบแทนการเชื่อมต่อโครงข่ายโทรคมนาคมสำหรับบริการโทรศัพท์ประจำที่ (Fixed
line) มีดังนี้
 บริการ Call Originate
อัตรานาทีละ ๐.๔๙ บาท (สี่สิบเก้าสตางค์)
 บริการ Call Terminate
อัตรานาทีละ ๐.๓๖ บาท (สามสิบหกสตางค์)
 บริการ Call Transit
อัตรานาทีละ ๐.๐๘ บาท (แปดสตางค์)

๒.  ให้ผู้รับใบอนุญาตต้องให้บริการตามมาตรฐานคุณภาพการให้บริการตามกฎหมายและประกาศคณะกรรมการกิจการโทรคมนาคมแห่งชาติที่เกี่ยวข้องอย่างเคร่งครัด
และห้ามไม่ให้ผู้รับใบอนุญาตระงับสัญญาณการให้บริการโดยเด็ดขาด

ทั้งนี้ ตั้งแต่บัดนี้เป็นต้นไป

สั่ง
ณ วันที่ ๒๐ เมษายน พ.ศ. ๒๕๕๓
ศาสตราจารย์
ประสิทธิ์  ประพิณมงคลการ
ประธานกรรมการกิจการโทรคมนาคมแห่งชาติ

ปริยานุช/ผู้จัดทำ
๑
มิถุนายน ๒๕๕๓

นันท์นภัสร์/ตรวจ
๑
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๕๗ ง/หน้า ๓๙/๖ พฤษภาคม ๒๕๕๓